Heima á Íslandi er hann ekki með lífverði en gerir þess í stað sínar eigin öryggisráðstafanir . Lögreglan veit af honum og hans stöðu . „ En þegar ég ferðast þarf ég oft að hafa lífverði , “ sagði hann en tók fram að hann væri ekki hræddur . Nokkrum sinnum reynt að eitra fyrir honum Spurður hvort honum hafi verið hótað sagðist hann hafa fengið talsvert af aðvörunum síðan málið hófst fyrir rúmum þremur árum . „ Það hefur verið reynt að nálgast mig með slæmt í huga en ég hef bara verið svo heppinn að vera með góða lífverði í kringum mig , “ sagði hann og nefndi að skrítið fólk hefði komið inn í líf hans sem hafði áhuga á tölvunni hans og gögnunum . Hann segir lögregluna í Namibíu vera að rannsaka nokkur tilfelli varðandi hvort reynt hafi verið að eitra fyrir honum en áður hefur hann greint frá því í viðtali við Al Jazeera . Talsverð saga er komin á bak við það , að sögn Jóhannesar , sem sagðist hafa verið talsvert veikur og hefur hann verið undir umsjón læknis síðan þá . Hann telur að reynt hafi verið að eitra fyrir honum í gegnum drykkjarföng og mat í fleiri en eitt skipti . Sacky Shanghala , fráfarandi dómsmálaráðherra Namibíu ( t.v. ) , ásamt Jóhannesi Stefánssyni árið 2014 . Ljósmynd / Wikileaks Vísar yfirlýsingum Samherja á bug Jóhannes sagði yfirlýsingar Samherja síðan hann steig fram opinberlega vera skrítnar og að þær eigi eftir að nýtast þeim sem rannsaka málið . Ekkert standist í þeim . Nefndi hann að búið væri að handtaka sex hákarla í Namibíu vegna meintra mútugreiðslna upp á 800 milljónir króna . „ Ég er bara ábyrgur fyrir 20 — 30% af þeim . “ Bætti hann því við að hann hefði afhent héraðssaksóknara og rannsakendum í Namibíu öll sín gögn og tölvupósta . Allir þeir póstar sem hafi verið birtir snúi að málinu . Bætti hann við að fleiri póstar verði birtir og sagði hann ágætt að Samherji vilji að allir póstarnir verði birtir . Hvatti hann þá til að afhenda alla hans tölvupósta frá því hann hóf störf í Namibíu árið 2011 . „ Þeim er velkomið að reyna að villa um fyrir fólki . Rannsóknaraðilar og Wikileaks er með alla mína pósta . “ Nýtur verndar sem vitni Jóhannes sagðist ánægður með það hvernig stjórnvöld í Namibíu hafa tekið á málinu og sagði þau hafa náð í öll þau gögn sem þau þurftu til að sanna málið frekar . Nefndi hann einnig að hann njóti verndar í Namibíu sem vitni en njóti ekki verndar sem uppljóstrari hjá héraðssaksóknara . Hann kvaðst ekki hafa séð eftir því að hafa stigið fram . Þvert í móti sé hann enn ákveðnari en áður . Hann vill fyrst og fremst að fólkið í Namibíu njóti góðs af sínum auðlindum . Jóhannes sagðist hafa trú þá því að málið muni enda sem dómsmál á Íslandi og að rannsóknir í öðrum löndum hjálpi til við að árangur náist hérlendis .